Sokkies stroom in vir seevoëls‘n Pikkewyn met ‘n paar sokkies aan ondergaan ‘n operasie. (Foto: Sanccob) Die Nasionale Stigting vir die Bewaring van Seevoëls (Sanccob) sê hy is oorval met sokkies van alle kleure en groottes, sommige met pasmaats en sommige daarsonder, nadat hy ŉ pleidooi op Facebook gerig het vir skenkings van ongebruikte baba- en kleuterkouse. Die kousies word tydens operasies aan die voete en vinne van seevoëls geplaas om hulle liggaamstemperatuur tydens die prosedure te help reguleer. Foto’s op sosiale media van ŉ gekousde pikkewyn wat ŉ operasie ondergaan, het mense só geweldig aangegryp dat die stigting binne net twee dae ŉ enorme voorraad kouse opgebou het. (Foto: Sanccob) Ronnis Daniels, woordvoerder van Sanccob, sê hulle is oorweldig deur die aantal mense wat sokkies geskenk het. “In hierdie stadium het ons beslis genoeg kouse,” het sy gesê. Sanccob is ŉ niewinsgewende organisasie wat heeltemal afhanklik van skenkings is. Die organisasie is reeds in 1968 op die been gebring en het sedertdien al bykans 100 000 seevoëls behandel. Hoewel hulle in hierdie stadium die sokkietekort opgelos het, sê Daniels hulle benodig ook tweedehandse duikpakke. Hulle gebruik die arms en bene van die duikpakke as beskermende toerusting om werkers teen voëlbyte te beskerm. Vir die organisasie se opvoedingsprogramme kan mense papier, skryfbehoeftes en swartsakke skenk. (Foto: Sanccob) Die arms en bene van die duikpakke dien as beskermende toerusting vir die seevoëls se versorgers. (Foto: Sanccob)